‘SIMAT’ อ้อนผู้ถือหุ้นขอเพิ่มทำธุรกิจค้ำหนี้
โพสต์ทูเดย์ &#8212; SIMAT เพิ่มวัตถุประสงค์ทำธุรกิจบริการรับค้ำประกันหนี้สิน ปีนี้ขอรายได้เท่าปีก่อน 243 ล้านบาท
23 ก.ย. 2552

โพสต์ทูเดย์ — SIMAT เพิ่มวัตถุประสงค์ทำธุรกิจบริการรับค้ำประกันหนี้สิน ปีนี้ขอรายได้เท่าปีก่อน 243 ล้านบาท
นายทองคำ มานะศิลปพันธ์ รองประธานกรรมการ บริษัท ไซแมท เทคโนโลยี SIMAT เปิดเผยว่า คณะกรรมการบริษัทมีมติให้เลื่อนวันปิดสมุดทะเบียนพักการโอนหุ้นจากวันที่ 1 ก.ย. เป็นวันที่ 7 ต.ค. 2552 เพื่อเข้าร่วมประชุมวิสามัญผู้ถือหุ้นในวันที่ 12 พ.ย.2552 
นอกจากนี้ได้ขอเพิ่มวาระการประชุม โดยเพิ่มวัตถุประสงค์ประกอบธุรกิจบริการรับค้ำประกันหนี้สิน ความรับผิดและการปฏิบัติตามสัญญาของบุคคลอื่นรวมทั้งรับบริการค้ำประกันบุคคลอื่นซึ่งเดินทางเข้าประเทศ หรือเดินทางออกไปต่างประเทศ ตามกฎหมายว่าด้วยคนเข้าเมือง กฎหมายว่าด้วยภาษีอากรและกฎหมายอื่นด้วย
ทั้งนี้ การเพิ่มวัตถุประสงค์ในการทำธุรกิจไม่ได้มีนัยสำคัญ แต่บริษัทต้องการให้เรื่องดังกล่าวครอบคลุมและให้การดำเนินธุรกิจมีความคล่องตัวและสะดวกมากขึ้น
“บางที SIMAT มีรายการต้องเข้าไปค้ำประกันให้บริษัทที่เราเข้าไปถือหุ้นบ้าง บางสิ่งบางอย่างก็คงต้องทำให้เรื่องครอบคลุมและสะดวกในการทำธุรกิจมากขึ้น” นายทองคำ กล่าว สำหรับผลดำเนินงานในปีนี้ยังคงตั้งเป้ารักษารายได้ให้ใกล้เคียงกับปีก่อนที่ทำได้ 243.15 ล้านบาท เนื่องจากแนวโน้มธุรกิจยังคงทรงตัวไม่ได้เติบโตโดดเด่นมากนัก แต่ในปี 2553 หากภาวะเศรษฐกิจดีขึ้นกว่าปีที่ผ่านมาและปัจจัยทางการเมืองนิ่ง บริษัทคาดว่ารายได้มีโอกาสขยายตัวเพิ่มขึ้นจากปีนี้ 
นอกจากนี้บริษัทจะขายหุ้นเพิ่มทุนจำนวน 3.7 ล้านหุ้น ให้กลุ่มบุคคลในวงจำกัดในราคาหุ้นละ 2.70 บาท ซึ่งจะขออนุมัติจากผู้ถือหุ้นด้วย รวมถึงพิจารณาอนุมัติให้บริษัทเข้าซื้อหุ้นจำนวน 2.4 ล้านหุ้น หรือ 60% ของหุ้นสามัญ ทั้งหมดของบริษัท E-Tech IT SDN. BHD.